Document ID: 32006R0515

NARIADENIE KOMISIE (ES) č. 515/2006
z 30. marca 2006,
ktorým sa ustanovuje prechodné opatrenie na hospodársky rok 2005/2006, pokiaľ ide o financovanie skladovania obilnín ponúknutých na intervenciu v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na prvý pododsek jeho článku 41,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1),
keďže:
(1)
Na žiadosť niektorých členských štátov sa na hospodársky rok 2005/2006 nariadením Komisie (ES) č. 514/2006 (2) predlžuje o tri mesiace maximálna lehota na dodanie obilnín ponúknutých na intervenciu v členských štátoch, ktoré pristúpili k Európskemu spoločenstvu 1. mája 2004, avšak po 31. júli 2006 sa žiadna dodávka nepovoľuje.
(2)
Toto opatrenie môže spôsobiť dodatočné náklady na skladovanie obilnín dodaných v tejto novej lehote, avšak po vypršaní lehoty pôvodne stanovenej v treťom pododseku článku 4 ods. 3 nariadenia Komisie (ES) č. 824/2000 z 19. apríla 2000, ktoré stanovuje postupy pre preberanie obilnín intervenčnými agentúrami a stanovuje metódy analýzy pre určenie akosti obilnín (3).
(3)
V súlade s článkom 6 nariadenia Rady (EHS) č. 1883/78 z 2. augusta 1978, ktorým sa stanovujú všeobecné pravidlá pre financovanie intervencií Záručnou sekciou Európskeho poľnohospodárskeho usmerňovacieho a záručného fondu (4), uhradí Záručná sekcia EPUZF výdavky spojené s materiálnymi operáciami vyplývajúcimi zo skladovania. Výdavky členských štátov na prípadnú úhradu vyššie uvedených dodatočných nákladov na skladovanie by sa mali zahrnúť medzi výdavky vyplývajúce z nákladov na skladovanie, ktoré zvyčajne znášajú intervenčné agentúry, a malo by sa zabezpečiť financovanie Záručnou sekciou EPUZF na základe rovnakej paušálnej čiastky, zohľadňujúc pritom mesačný príplatok pridaný k intervenčnej cene ustanovený v článku 4 ods. 3 nariadenia (ES) č. 1784/2003.
(4)
Opatrenia stanovené v tomto nariadení sú v súlade so stanoviskom výboru EPUZF,
PRIJALA TOTO NARIADENIE:
Článok 1
Pokiaľ intervenčná agentúra skutočne prebrala obilniny ponúknuté na intervenciu v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku po skončení dodacej lehoty ustanovenej v treťom pododseku článku 4 ods. 3 nariadenia (ES) č. 824/2000, výdavky členského štátu spojené s nákladmi na skladovanie vzniknutými v období medzi koncom dodacej lehoty a dátumom skutočnej dodávky na určený sklad v rámci plánu dodávok, pričom táto dodávka musí byť uskutočnená v lehote stanovenej nariadením (ES) č. 514/2006, sa zahŕňajú medzi výdavky uvedené v článku 6 nariadenia (EHS) č. 1883/78.
Článok 2
Paušálna čiastka uvádzaná v článku 6 ods. 1 nariadenia (EHS) č. 1883/78 sa vypočíta na základe paušálnej čiastky uhradenej Spoločenstvom členským štátom za skladovanie obilnín nakúpených v rámci intervencie počas hospodárskeho roka 2005/2006, stanovenej rozhodnutím Komisie z 12. októbra 2005 (5), t. j. 1,31 EUR na tonu za mesiac, od ktorej sa odpočíta výška mesačného príplatku ustanoveného článkom 4 ods. 3 nariadenia (ES) č. 1784/2003, t. j. 0,46 EUR na tonu za mesiac, ktorý sa pridal k intervenčnej cene za každý mesiac prekročenia lehoty ustanovenej v treťom pododseku článku 4 ods. 3 nariadenia (ES) č. 824/2000.
Tieto výdavky sa posudzujú v rámci ročných zúčtovaní uvedených v článku 1 nariadenia Rady (EHS) č. 3492/90 (6) ako výdavky spojené s materiálnymi operáciami vyplývajúcimi z nákupu výrobku intervenčnými agentúrami.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa na hospodársky rok 2005/2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. marca 2006

Labels: 4
17
3
18
15